PMIndiaData/PMIndiaSum huggingface dataset:
“இருபத்தி ஒன்றாம் நூற்றாண்டில் பள்ளி கல்வி” பற்றிய மாநாட்டில் பிரதமர் உரையாற்றவிருக்கிறார்

இணைய வழி மூலமாக, செப்டம்பர் 10 மற்றும் 11 ஆகிய தேதிகளில், இருபத்தி ஒன்றாம் நூற்றாண்டில் பள்ளி கல்வியை பற்றிய இரண்டு நாள் மாநாட்டை கல்வி அமைச்சகம் நடத்தவிருக்கிறது. பிரதமர் திரு. நரேந்திர மோடி செப்டம்பர் 11 அன்று காலை 11 மணிக்கு காணொலி காட்சி மூலம் மாநாட்டில் உரையாற்றுவார். 'தேசிய கல்வி கொள்கை-2020-இன் கீழ் உயர்கல்வியில் மாபெரும் மாற்றங்கள்' என்னும் மாநாட்டில் பிரதமர் திரு நரேந்திர மோடி ஆகஸ்ட் 7 அன்று துவக்கவுரை ஆற்றினார். மேலும், 'தேசிய கல்வி கொள்கை-2020'-ஐ பற்றிய ஆளுநர்கள் மாநாட்டிலும் செப்டம்பர் 7 அவர் உரையாற்றினார். முந்திய கொள்கை அறிவிக்கப்பட்டு 34 ஆண்டுகளுக்குப் பிறகு அறிவிக்கப்பட்டுள்ள தேசிய கல்வி கொள்கை-2020, பள்ளி மற்றும் உயர்கல்வியில் மிகப்பெரிய மாற்றங்களை உண்டாக்குவதை இலக்காக கொண்டுள்ளது. இந்தியாவை சமமான மற்றும் துடிப்பான அறிவு மையமாக மாற்றுவதே இந்த கொள்கையின் லட்சியமாகும். இந்தியாவை சர்வதேச வல்லரசாக மாற்றும் வகையில் கல்வி அமைப்பை பங்கேற்க செய்யும் வகையில் இது வடிவமைக்கப்பட்டுள்ளது. இருபத்தி ஒன்றாம் நூற்றாண்டில் பள்ளி கல்வியை பற்றிய இரண்டு நாள் மாநாட்டின் முதல் நாளன்று பள்ளி முதல்வர்கள் மற்றும் ஆசிரியர்கள் மீது கவனம் செலுத்தப்படும். தேசிய கல்விக் கொள்கையின் சில அம்சங்களை ஆக்கபூர்வமான முறையில் ஏற்கனவே எப்படி அவர்கள் செயல்படுத்தியுள்ளார்கள் என்பதை முதல்வர்களும் ஆசிரியர்களும் எடுத்துரைப்பார்கள். தேசிய விருது பெற்ற ஆசிரியர்களும் இதர ஆக்கப்பூர்வமான ஆசிரியர்களும் இந்த மாநாட்டில் பங்கேற்பார்கள். தேசிய கல்விக் கொள்கையில் பள்ளி கல்வி குறித்து உள்ள சில முக்கிய அம்சங்களை தெளிவுபடுத்துவதற்காக இந்த மாநாடு ஏற்பாடு செய்யப்படுகிறது. மைகவ் தளத்தில் ஆசிரியர்களிடம் இருந்து பெறப்பட்ட ஆலோசனைகளும் இதில் பகிரப்படும். மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும் https://pib.gov.in/PressReleseDetail.aspx?PRID=1652940
மத்திய அரசு ஊழியர்களுக்கு 2 சதவீத அகவிலைப்படி உயர்வுக்கு மத்திய அமைச்சரவை ஒப்புதல்

மத்திய அரசு ஊழியர்களின் அகவிலைப்படி மற்றும் ஓய்வூதியதாரர்களின் அகவிலை நிவாரணம் ஆகியவற்றில் மேலும் ஒரு தவணையை விடுவிக்க பிரதமர் திரு நரேந்திரமோடி தலைமையிலான மத்திய அமைச்சரவை ஒப்புதல் அளித்தது. 1.1.2018 முதல் அமலுக்கு வரும் இந்த உயர்வில் இவர்களின் அடிப்படை ஊதியத்தில் / ஓய்வூதியத்தில் தற்போதுள்ள 5 சதவீத அகவிலைப்படிக்கும் கூடுதலாக 2 சதவீதம் உயர்த்தி வழங்கப்படும். விலை உயர்வை ஈடுகட்டும் வகையில் இது வழங்கப்படுகிறது. இதனால், சுமார் 48.41 லட்சம் மத்திய அரசு ஊழியர்களும் 61.17 லட்சம் ஓய்வூதியதாரர்களும் பயனடைவார்கள். அகவிலைப்படி மற்றும் அகவிலை நிவாரணம் ஆகியவற்றின் உயர்வு காரணமாக அரசுக்கு ஆண்டுக்கு ரூ.6077.72 கோடி செலவுபிடிக்கும். 2018-19ம் நிதியாண்டில் (ஜனவரி 2018 முதல் பிப்ரவரி 2019 வரையிலான 14 மாத காலத்திற்கு) மட்டும் ரூ.7090.68 கோடி செலவுபிடிக்கும். ஏழாவது ஊதியக்குழு பரிந்துரைகளின் அடிப்படையில் ஏற்றுக்கொள்ளப்பட்ட கணக்கீடுகளின்படி இந்த உயர்வு வழங்கப்பட்டுள்ளது. —
தேசிய அறிவியல் தினத்தன்று விஞ்ஞானிகளுக்கு பிரதமர் வாழ்த்து தெரிவித்துள்ளார்

தேசிய அறிவியல் தினத்தன்று விஞ்ஞானிகளுக்கு பிரதமர் திரு நரேந்திர மோடி வாழ்த்து தெரிவித்துள்ளார். டுவிட்டர் செய்தியில் பிரதமர் கூறியிருப்பதாவது ; “அனைத்து விஞ்ஞானிகளுக்கும், அறிவியல் ஆர்வலர்களுக்கும் தேசிய அறிவியல் தின வாழ்த்துக்கள். நமது கூட்டான அறிவியல் பொறுப்புத் தன்மையை நிறைவேற்றவும், மனிதகுல வளர்ச்சிக்கான அறிவியலின் ஆற்றலை மேம்படுத்தவும் நமது உறுதிப்பாட்டை மீண்டும் உறுதி செய்வோம். நேற்று #மனதின் குரல் நிகழ்வில் நான் கூறியது இங்கே உள்ளது #MannKiBaat
மத்தியப் பட்டியலில் இதர பிற்படுத்தப்பட்ட வகுப்பினரில் துணைப் பிரிவுகள் பற்றி ஆராய்வதற்காக 340வது சட்டப் பிரிவின் கீழ் அமைக்கப்பட்ட ஆணையத்தின் பதவிக் காலத்தை நீட்டிக்க மத்திய அமைச்சரவை ஒப்புதல்

மத்தியப் பட்டியலில் இதர பிற்படுத்தப்பட்ட வகுப்பினரில் துணைப் பிரிவுகள் பற்றி ஆராய்வதற்கான ஆணையத்தின் பதவிக் காலத்தை மேலும் 6 மாதங்களுக்கு – அதாவது 31.1.2021 வரையில் நீட்டிக்க பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் மத்திய அமைச்சரவை ஒப்புதல் அளித்தது. வேலைவாய்ப்புக்கான வாய்ப்புகள் உருவாக்குதல் உள்ளிட்ட தாக்கம்: இந்த ஆணையத்தின் பரிந்துரைகளை அமல் செய்யும் போது, இப்போதைய இதர பிற்பட்டோர் பட்டியலில் இடம் பெற்றிருந்தும், மத்திய அரசுப் பணிகள் மற்றும் மத்திய கல்வி நிலையங்களில் இட ஒதுக்கீட்டில் பெரிய ஆதாயங்கள் எதுவும் பெறாத நிலையில் இருக்கும் பிரிவினருக்கு, பயன்கள் கிடைக்கும் என்று எதிர்பார்க்கப் படுகிறது. ஓ.பி.சி.களுக்கான மத்திய பட்டியலில் உள்ள இதுபோன்ற புறக்கணிக்கப்பட்ட சமுதாயத்தினருக்குப் பயன்தரும் வகையில் இந்த ஆணையம் பரிந்துரைகள் அளிக்கவுள்ளது. செலவினம்: ஆணையத்தின் அலுவலக மற்றும் நிர்வாகம் தொடர்பான செலவுகள் தான் இதற்கு ஆகும். இவற்றை சமூக நீதி மற்றும் அதிகாரம் அளிப்புத் துறை தொடர்ந்து வழங்கும். பயன்கள்: எஸ்.இ.பி.சி.களின் மத்திய பட்டியலில் இடம் பெற்றிருந்தும், ஓ.பி.சி.களுக்கான இடஒதுக்கீட்டில் இப்போதைய திட்டத்தின் கீழ் மத்திய அரசுப் பணிகள், மத்திய அரசு கல்வி நிலைய மாணவர் சேர்க்கையில் பயன்களைப் பெறாதிருக்கும் சாதிகள் / சமுதாயங்களைச் சேர்ந்த அனைவரும் இதனால் பயன் பெறுவார்கள். அமலாக்க அட்டவணை: ஆணையத்தின் பதவிக் காலத்தை நீட்டிப்பதற்கான மற்றும் அதன் விசாரணை வரம்புகளை அதிகரிப்பதற்கான உத்தரவுகள், மாண்புமிகு குடியரசுத் தலைவரின் ஒப்புதல் பெற்ற பிறகு, குடியரசுத் தலைவரால் பிறப்பிக்கப்படும் உத்தரவின் மூலமாக அரசிதழில் அறிவிக்கை செய்யப்படும்.
பிரதமர் திரு நரேந்திர மோடி — மேன்மை பொருந்திய எகிப்து அதிபர் அப்தெல் ஃபட்டா அல் சிசி தொலைபேசி உரையாடல்

பிரதமர் திரு நரேந்திர மோடி இன்று தொலைபேசி மூலம் உரையாடியபோது, எகிப்து அதிபர் மேன்மை பொருந்திய அப்தெல் ஃபட்டா அல் சிசி அவர்களுக்கும், எகிப்து மக்களுக்கும், ஈத் (Eid-ul-Fitr) திருநாளையொட்டி தமது வாழ்த்துக்களைத் தெரிவித்துக் கொண்டார். வாழ்த்துக்களுக்கு நன்றி தெரிவித்த எகிப்து அதிபர், எகிப்தும் இந்தியாவும் உலகின் மிகப் பழமையான நாகரீகங்களை உடைய நாடுகளில் ஒன்றாக இருந்தன என்றும், விரைவாக விரிவடைந்து வரும் இரு தரப்பு உறவுகள் குறித்து மகிழ்ச்சியையும் தெரிவித்தார்.. கோவிட் 19 நெருக்கடி காலத்தின் போது எகிப்தில் உள்ள இந்தியக்குடிமக்களின் பாதுகாப்புக்கும் நலனுக்கும், எகிப்து அதிகாரிகள் அளித்த ஆதரவிற்கு பிரதமர் பாராட்டு தெரிவித்தார். இந்த ஆண்டு திட்டமிட்டபடி எகிப்துக்கான தமது பயணம் கோவிட் 19 பெருந்தொற்று காரணமாக ஒத்திவைக்கப்பட நேரிட்டது குறித்து குறிப்பிட்ட பிரதமர், சூழல்கள் அனுமதிக்கும்போது எகிப்து அதிபரை சந்திக்க விரும்புவதாகவும் கூறினார். VR
ஆசிரியர்கள் மற்றும் பல்கலைக்கழகங்கள்/கல்லூரிகளில் உள்ள அதற்கு சமமான கல்வி  அலுவலர்கள்  & மத்திய நிதியுதவி பெறும் தொழில்நுட்பக் கல்வி நிலையங்களின் ஆசிரியர்களுக்கு திருத்தப்பட்ட ஊதிய விகிதத்துக்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில் சுமார் 8 லட்சம் ஆசிரியர்கள் மற்றும் பல்கலைக்கழக மானியக் குழுவின் (UGC) ஆளுகைக்குள்பட்டு வரும் உயர் கல்வி நிலையங்களின் மற்றும் மத்திய அரசின் நிதியுதவி பெறும் தொழிற் கல்வி நிலையங்களின் கல்வி அலுவலர்களுக்கு ஊதிய திருத்தம் செய்ய ஒப்புதல் அளிக்கப்பட்டது. மத்திய அரசுப் பணியாளர்களுக்கு 7வது ஊதியக் குழு பரிந்துரைகள் அமல் செய்யப்பட்டதைத் தொடர்ந்து இந்த ஊதிய திருத்தம் செய்யப்படுகிறது. இந்த முடிவால் பல்கலைக்கழகங்கள்/ யு.ஜி.சி. அல்லது மனிதவள மேம்பாட்டு அமைச்சகத்தின் நிதியுதவி பெறும் 106 கல்லூரிகள் மற்றும் மாநில அரசுகளின் நிதியுதவி பெறும் 329 பல்கலைக்கழகங்கள் மற்றும் அரசு பொது பல்கலைக்கழகங்களின் கீழ் இயங்கும் 12,912 அரசு மற்றும் தனியார் உதவிக் கல்லூரிகளின் 7.58 லட்சம் ஆசிரியர்கள் அதற்குச் சமமான பணியில் உள்ள கல்வி அலுவலர்களும் பயன் பெறுவார்கள். கூடுதலாக, மத்திய அரசின் நிதியுதவி பெறும் 119 தொழிற்கல்வி நிலையங்கள், அதாவது ஐ.ஐ.டி.கள், ஐ.ஐ.எஸ்.சி., ஐ.ஐ.எம்.கள், IISER-கள், IIIT-கள், NITIE போன்றவற்றின் ஆசிரியர்களும் திருத்தப்பட்ட ஊதிய விகிதம் பெறுவார்கள். ஒப்புதல் அளிக்கப்பட்ட ஊதிய விகிதங்கள் 1.1.2016ல் இருந்து அமல் செய்யப்படும். இந்த நடவடிக்கை காரணமாக மத்திய அரசுக்கு ரூ.9,800 கோடி நிதிச் சுமை ஏற்படும். தற்போது நடப்பில் உள்ள 6வது ஊதியக் குழுவின் ஊதியத்துக்கு எதிராக, இந்த ஊதிய திருத்தம் அமல் செய்யப்படுவதால் ஆசிரியர்களின் நுழைவுநிலை சம்பளம் ரூ.10,400 மற்றும் ரூ.49,000 என்ற அளவுக்கு அதிகரிக்கும். இந்த திருத்தம் காரணமாக நுழைவுநிலை ஊதிய உயர்வு 22% முதல் 28% வரையில் இருக்கும். மாநில அரசு உதவி பெறும் கல்வி நிலையங்களைப் பொருத்தவரையில், அந்தந்த மாநில அரசுகள் இதற்கு ஒப்புதல் அளிக்க வேண்டும். ஊதிய திருத்தம் காரணமாக மாநில அரசுகளுக்கு ஏற்படும் கூடுதல் சுமையை மத்திய அரசு ஏற்றுக் கொள்ளும். திருத்தப்பட்ட ஊதிய விகிதத்தில் முன்மொழியப் பட்டுள்ள நடவடிக்கைகள் உயர் கல்வியின் தரத்தை மேம்படுத்தும் என்றும், திறமையானவர்களை தக்கவைத்துக் கொள்ள உதவும் என்றும் எதிர்பார்க்கப் படுகிறது.
கேலோ இந்தியா விளையாட்டுகளை வெற்றிகரமாக நிறைவுசெய்த அசாம் அரசையும், மக்களையும் பிரதமர் பாராட்டினார்

பிரதமர் திரு. நரேந்திர மோடி, தமது மனதின் குரல் நிகழ்ச்சியில் ‘கேலோ இந்தியா’ விளையாட்டுகளை வெற்றிகரமாக நிறைவுசெய்த அசாம் அரசையும், மக்களையும் பாராட்டினார். கேலோ இந்தியா விளையாட்டுகளில் பல்வேறு மாநிலங்களிலிருந்து சுமார் 6,000 விளையாட்டு வீரர்கள் வீராங்கனைகள் கலந்து கொண்டதாகப் பிரதமர் கூறினார். 80 சாதனைகள் முறியடிக்கப்பட்டன. இவற்றில் 86 சாதனைகளை முறியடித்தவர்கள் நமது புதல்விகள். 2018-ல் ‘கேலோ இந்தியா விளையாட்டுகள்’ தொடங்கப்பட்ட போது, 3,500 விளையாட்டு வீரர்கள், வீராங்கனைகள் பங்கேற்றனர். ஆனால், மூன்று ஆண்டுகளில் இந்த எண்ணிக்கை 6,000-க்கும் அதிகம் என்ற அளவிற்கு உயர்ந்துள்ளது. அதாவது, இரண்டு மடங்கு அதிகமாகியுள்ளது. பங்கேற்ற சிறார்கள் மற்றும் அவர்களின் பெற்றோர்களின் ஊக்கமளிக்கும் கதைகளைப் பிரதமர் மனதின் குரல் நிகழ்ச்சியில் பகிர்ந்து கொண்டார். அவற்றில் ஒன்று தமிழ்நாட்டின் யோகநாதன் பற்றிய தகவலாகும். “யோகநாதன் தமிழ்நாட்டில் பீடி சுற்றுபவர், ஆனால் அவரது மகள் பூர்ணஸ்ரீ, பளு தூக்குவதில் தங்கப்பதக்கம் வென்று அனைவரின் மனதையும் கவர்ந்தார்” என்று அவர் கூறினார். குவஹாத்தியில் நடைபெற்ற இளையோர் விளையாட்டுப் போட்டிகளின் மிதிவண்டி பந்தயத்தில் 200 மீட்டர் பிரிவில் தங்கப்பதக்கம் வென்ற டேவிட் பற்றியும் அவர் குறிப்பிட்டார். கார்-நிக்கோபாரைச் சேர்ந்த டிராவிட் சிறு குழந்தையாக இருக்கும்போதே பெற்றோரை இழந்தார். அவர் கால்பந்து வீரராக வரவேண்டும் என்று அவரது மாமா விரும்பினார். இதனால், புகழ்பெற்ற டேவிட் பெக்கம் பெயரை அவருக்கு சூட்டினார். ஆனால், இளம் டேவிட் மிதிவண்டியில் நாட்டம் கொண்டிருந்தார். இவர், ‘கேலோ இந்தியா’ திட்டத்தின்கீழ், தெரிவு செய்யப்பட்டு, மிதி வண்டியில் தற்போது புதிய சாதனை படைத்துள்ளார். மும்பையைச் சேர்ந்த கரீனா ஷாங்க்தாவின் ஈர்ப்பான கதையையும் அவர் பகிர்ந்து கொண்டார். 17 வயதிற்கு உட்பட்டோருக்கான நீச்சல் போட்டியில் 100 மீட்டர் பிரஸ்ட் ஸ்ட்ரோக் பிரிவில் தங்கப்பதக்கம் வென்று புதிய தேசிய சாதனை படைத்தார். இருப்பினும், 10-ஆம் வகுப்பு மாணவியான கரீனாவுக்கு ஒரு சோதனை ஏற்பட்டது. முழங்கால் காயம் காரணமாக அவர் பயிற்சிக்கு செல்லமுடியாத நிலை ஏற்பட்டது. ஆனால், கரீனாவும், அவரது தாயும் ஊக்கத்தை இழந்துவிடவில்லை. இந்த மனோபலத்தின் விளைவாக இன்று நம் அனைவரின் முன்னிலையில் அவர் ஓர் உதாரணமாக விளங்குகிறார். “தேசிய விளையாட்டுகள் என்ற மேடை, வீரர்களும் வீராங்கனைகளும் தங்களின் திறனை வெளிப்படுத்துவதற்கான வாய்ப்பாகவும், மற்ற மாநிலங்களின் கலாச்சாரத்தை அறியும் இடமாகவும் உள்ளது. எனவே, கேலோ இந்தியா இளையோர் விளையாட்டுகள் போலவே கேலோ இந்தியா பல்கலைக்கழக விளையாட்டுகளை ஒவ்வொரு ஆண்டும் நடத்துவது என நாங்கள் முடிவு செய்துள்ளோம்” என்று பிரதமர் தெரிவித்தார். கேலோ இந்தியா பல்கலைக்கழக விளையாட்டுகள் முதன்முறையாக ஒடிஷாவின் கட்டாக் மற்றும் புவனேஷ்வரில் பிப்ரவரி 22 முதல் மார்ச் 1 வரை நடைபெறவுள்ளன. இந்த விளையாட்டுகளில் பங்கேற்க 3,000-க்கும் அதிகமான விளையாட்டு வீர்ர்கள், வீராங்கனைகள் தகுதிபெற்றுள்ளனர். உடல் தகுதி இந்தியா ஆக்கப்பூர்வமான விளைவுகளைக் கொண்டு வருவதற்கான ‘உடல் தகுதி இந்தியா பள்ளி’ இயக்கத்தைப் பிரதமர் பாராட்டினார். இணையதளப் பதிவின் மூலமாக 65,000-க்கும் அதிகமான பள்ளிகள் ‘உடல் தகுதி இந்தியா பள்ளி’ சான்றிதழ்களைப் பெற்றிருப்பதாக அவர் குறிப்பிட்டார். நாட்டிலுள்ள மற்ற பள்ளிகளும் உடற்பயிற்சி செயல்பாட்டையும், கல்வியுடன் விளையாட்டுகளையும் ஒருங்கிணைத்து, ‘உடல் தகுதி பள்ளி’யாக மாறுவதை உறுதி செய்ய வேண்டும் என்று அவர் வலியுறுத்தினார்.
தற்சார்பு இந்தியா வேலைவாய்ப்புத் திட்டத்துக்கு மத்திய அமைச்சரவை ஒப்புதல்

தற்சார்பு இந்தியா 3வது தொகுப்புத் திட்டத்தின் கீழ், கொவிட் மீட்பு கால கட்டத்தில் வேலை வாய்ப்பை ஊக்குவிக்கவும், புதிய வேலை வாய்ப்புகளை உருவாக்கவும், தற்சார்பு இந்தியா வேலைவாய்ப்புத் திட்டத்துக்கு (ஏபிஆர்ஒய்) பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. நடப்பு நிதியாண்டில் ரூ.1,584 கோடி செலவிடவும், 2020-2023 வரை இத்திட்டத்துக்கு ரூ.22,810 கோடி செலவிடவும் மத்திய அமைச்சரவை ஒப்புதல் அளித்துள்ளது. இத்திட்டத்தின் சிறப்பம்சங்கள்: 1. 2020 அக்டோபர் 1ம் தேதி அன்றும் அதற்கு பின் 2021 ஜூன் 30ம் தேதி வரை நியமிக்கப்படும் புதிய ஊழியர்களுக்கு, 2 ஆண்டு காலத்துக்கு மத்திய அரசு மானியம் வழங்கும். 2. 1000 பேர் வரை வேலை பார்க்கும் நிறுவனத்தில், புதிய ஊழியர்களுக்கு ஊதியத்தில் ஊழியர்களின் பங்களிப்பில் 12 சதவீதமும், வேலை அளிப்போரின் பங்களிப்பில் 12 சதவீதத்தையும் சேர்த்து 24 சதவீத பங்களிப்பை, தொழிலாளர் வருங்கால வைப்பு நிதியில் (இபிஎப்), மத்திய அரசு 2 ஆண்டுகளுக்குச் செலுத்தும். 3. 1000க்கும் மேற்பட்ட ஊழியர்கள் பணியாற்றும் நிறுவனங்களில், ஊழியர்களின் ஊதியத்தில் தொழிலாளியின் 12 சதவீதப் பங்களிப்பை மட்டும் இபிஎப்பி–ல் மத்திய அரசு செலுத்தும். 4. ரூ.15 ஆயிரத்துக்கும் குறைவாக மாத ஊதியம் பெறும் ஊழியர், கடந்த அக்டோபர் 1ம் தேதிக்கு முன், இபிஎப் அமைப்பில் பதிவு செய்த நிறுவனத்தில் வேலை செய்யவில்லை என்றாலும், அவருக்கு பொது கணக்கு எண் (யுஏஏன்) அல்லது இபிஎப் உறுப்பினர் எண் இல்லை என்றால், அவர் இச்சலுகையைப் பெற தகுதியுண்டு. 5. யுஏஎன் பெற்ற இபிஎப் உறுப்பினர் ரூ.15 ஆயிரத்துக்கும் குறைவாக மாத ஊதியம் பெற்று, கொவிட் தொற்று பாதிப்பு காலமான 1.3.2020 முதல் 30.09.2020 வரை வேலை இழந்து, இபிஎப்பி–ல் பதிவு செய்த நிறுவனத்தில் 30.09.2020 வரை வேலையில் சேராமல் இருந்திருந்தாலும் அவரும் இச்சலுகையைப் பெறலாம். 6. இந்த மானிய பங்களிப்பை ஆதார் எண்ணுடன் பதிவு செய்யப்பட்ட கணக்கில் எலக்ட்ரானிக் முறையில் இபிஎப்ஓ செலுத்தும். 7. இத்திட்டத்துக்காக இபிஎப்ஓ ஒரு மென்பொருளை உருவாக்கி, வெளிப்படையான மற்றும் நம்பகத்தன்மையான முறையை உருவாக்கும். 8. தற்சார்பு இந்தியா வேலைவாய்ப்புத் திட்டத்தின் கீழ் வழங்கப்படும் பயன்கள், இபிஎப்ஓ அமல்படுத்தும் மற்ற திட்டங்களுடன் கலக்காமல் இருப்பதை உறுதி செய்யும் முறையை இபிஎப்ஓ உருவாக்கும்.
இந்தியாவும் முதல் உலகப்போரும் நினைவுக் கண்காட்சி – பிரதமர் பார்வையிட்டார்

புதுதில்லி மானக்ஷா மையத்தில், இந்திய ஆயுத படை “இந்தியாவும் முதல் உலகப் போரும்” என்ற தலைப்பில் நினைவு கண்காட்சி நடத்தியது. இக்கண்காட்சியில், பிரதமர் திரு. நரேந்திர மோடி கலந்து கொண்டார். முதல் உலகப் போரில் இந்திய படை வீரர்களின் தியாகத்தையும் வீரத்தையும் இக்கண்காட்சி பிரதிபலிக்கும் வகையில் அமைந்துள்ளது. இந்நிகழ்ச்சியில் பிரதமர் தெரிவித்ததாவது:- ஆசியா, ஆப்ரிக்கா, ஐரோப்பா ஆகிய நாடுகளின் பல்வேறு போர்தளங்களில் இந்திய வீரர்கள் தீரத்துடன் பங்கேற்றதை உயிரோட்டத்துடன் கண்காட்சி எடுத்துக்காட்டுகிறது. நமது சிறந்த வீரர்களின் சந்ததிகளை பார்ப்பது எனக்கு மகிழ்ச்சி அளிக்கிறது. போரின்போது, தொலைதூர நிலங்களில் தங்களை தியாகம் செய்த 74,000 வீரர்களை பற்றித் தெரிந்துக்கொள்ள இந்த கண்காட்சிக்கு இளைஞர்கள் வருகை தர வேண்டும். இந்த போரில், உயிர்த் தியாகம் செய்த ஒவ்வொரு இந்திய வீரருக்கும் நான் தலை வணங்குகிறேன் என்று பிரதமர் தெரிவித்தார். இராணுவ தலைவர் ஜெனரல் தல்பிர் சிங்,கடற்படை தலைவர் அட்மிரல் ஆர்.கே. தோவன், விமான படை தலைவர், ஏர் சீப் மார்ஷல் அரூப் ரஹா, பாதுகாப்பு துறை செயலர் திரு. ஆர்.கே. மத்தூர் ஆகியோர் பிரதமரின் வருகையின் போது இடம் பெற்று இருந்தன.
நாடாளுமன்ற உறுப்பினர்களுக்கான அடுக்குமாடிக் குடியிருப்புகளை நவம்பர் 23-ஆம் தேதி பிரதமர் திறந்து வைக்கிறார்

நாடாளுமன்ற உறுப்பினர்களுக்கான அடுக்குமாடிக் குடியிருப்புகளை 2020 நவம்பர் 23 அன்று காலை 11 மணிக்கு பிரதமர் திரு நரேந்திர மோடி காணொலிக் காட்சி வாயிலாக திறந்து வைக்கிறார். மக்களவை சபாநாயகர் திரு ஓம் பிர்லாவும் நிகழ்ச்சியில் கலந்து கொள்வார். புதுதில்லியில் உள்ள டாக்டர் பி டி மார்க் என்னும் இடத்தில் இந்த குடியிருப்புகள் அமைந்துள்ளன. 80 வருட பழமை வாய்ந்த 8 பங்களாக்கள் புதுப்பிக்கப்பட்டு 76 அடுக்குமாடிக் குடியிருப்புகளாக கட்டப்பட்டுள்ளன. இந்த குடியிருப்பு கட்டுமானப் பணிக்காக ஒதுக்கப்பட்ட நிதியைவிட 14 சதவீதம் குறைவாகவே செலவாகியுள்ளது. கொவிட்-19 பெருந்தொற்றினால் பணிகள் பாதிப்பு ஏற்படாத வகையில் உரிய காலத்தில் இவை கட்டப்பட்டுள்ளன. சாம்பல் மற்றும் கட்டுமானக் கழிவுகளிலிருந்து செய்யப்பட்ட செங்கற்கள், வெப்பத்தில் இருந்து காக்கும் மற்றும் எரிசக்தியை சேமிக்கும் சிறப்பு ஜன்னல்கள், எல்இடி விளக்குகள், குறைந்த எரிசக்தியில் இயங்கும் குளிர்சாதனப் பெட்டிகள், தண்ணீரை சேமிப்பதற்கான வசதிகள், மழைநீர் சேகரிப்பு மற்றும் கூரையில் சூரிய ஒளி சக்தி கருவி போன்றவை பொருத்தப்பட்ட பசுமைக் கட்டிடமாக இது விளங்கும். —–
ஸ்ரீ குரு தேஜ் பகதூரின் நினைவு தினத்தில் பிரதமர் மரியாதை

ஸ்ரீ குரு தேஜ் பகதூரின் நினைவு தினத்தில் பிரதமர் திரு.நரேந்திர மோடி மரியாதை செலுத்தியுள்ளார். டுவிட்டரில் பிரதமர் கூறியிருப்பதாவது; “ஸ்ரீ குரு தேஜ் பகதூர் அவர்கள் உயிர்த் தியாகம் புரிந்தது நமது வரலாற்றில் மறக்க முடியாத தருணமாகும். அவர் தமது கடைசி மூச்சு வரை அநீதிக்கு எதிராகப் போராடினார். இந்த நாளில் ஸ்ரீ குரு தேஜ் பகதூருக்கு நான் மரியாதை செலுத்துகிறேன். அண்மையில் தில்லி சிஸ் கஞ்ச் சாகிப் குருத்வாராவுக்கு சென்ற எனது பயணத்தின் சில காட்சிகளைப் பகிர்ந்துள்ளேன்”.
செஷல்ஸ் நாடாளுமன்ற பிரதிநிதிகள் பிரதமருடன் சந்திப்பு

செஷல்ஸ் நாடாளுமன்றத்தின் 12 உறுப்பினர் கொண்ட பிரதிநிதிகள் புது தில்லியில் இன்று பிரதமர் திரு. நரேந்திர மோடியை சந்தித்தனர். இந்தக் குழுவிற்கு நாடாளுமன்ற மக்களவை தலைவர் மேதகு பேட்ரிக் பிள்ளை தலைமை தாங்கினார். அரசு அலுவல் குழு தலைவர் மேதகு சார்லஸ் டி. கமர்மோண்டும் இக்குழுவில் இடம்பெற்று இருந்தார். இரு நாடுகளின் நாடாளுமன்றங்களுக்கு இடையே பரிமாற்றங்கள் அதிகரித்திருப்பதற்கு பிரதமர் வரவேற்பு தெரிவித்தார். இந்தியா மற்றும் செஷல்ஸ் இடையேயான துடிப்பான மற்றும் வலுவான உறவுகள் குறித்தும் பிரதமர் பாராட்டு தெரிவித்தார். கடந்த 2015ஆம் ஆண்டு மார்ச் மாதத்தில் தாம் மேற்கொண்ட செஷல்ஸ் பயணம் பற்றி நினைவுகூர்ந்த பிரதமர், அது இரண்டு நாடுகளுக்கிடையே ஆழ்ந்த ஒத்துழைப்பு அதிகப்படுத்தியிருப்பதாகக் கூறினார். இரண்டு நாடுகளுக்கிடையேயான ஒத்துழைப்பு மற்றும் மக்களுக்கிடையேயான பரிமாற்றத்தை மேலும் வலுப்படுத்துவது தொடர்பான தமது கருத்துக்களை, குழுவினர் பிரதமரிடம் பகிர்ந்து கொண்டனர். நமது நாடாளுமன்றத்தின் மக்களவை தலைவரின் அழைப்பின் பேரில், செஷல்ஸ் நாடாளுமன்ற பிரதிநிதிகள் குழுவினர் அலுவலகப் பயணமாக இந்தியா வந்துள்ளனர்.
இந்திய ரிசர்வ் வங்கி மேற்கொள்ளவுள்ள நடவடிக்கைகள் பற்றி இன்று வெளியிட்டுள்ள அறிவிப்புக்கு பிரதமர் பாராட்டு; இது பணப்புழக்கத்தை அதிகரித்து, கடனுதவி வழங்குவதையும் அதிகரிக்கும் என்கிறார் பிரதமர்

இந்திய ரிசர்வ் வங்கி இன்று வெளியிட்டுள்ள அறிவிப்புகளை பிரதமர் திரு நரேந்திர மோடி பாராட்டியுள்ளார். இந்த நடவடிக்கைகள் பணப்புழக்கத்தை அதிகரித்து, கடனுதவி வழங்குவதையும் அதிகரிக்கும் என்று அவர் கூறியுள்ளார். பிரதமர் தனது ட்விட்டர் பதிவில், ”இந்திய ரிசர்வ் வங்கி இன்று வெளியிட்டுள்ள அறிவிப்புகள், பணப்புழக்கத்தை பெருமளவு அதிகரித்து, கடனுதவி வழங்குவதையும் அதிகரிக்கும். இந்த நடவடிக்கைகள், நமது சிறுவணிகர்கள், சிறுகுறு தொழில் செய்பவர்கள், விவசாயிகள் மற்றும் ஏழைகளுக்கு பயனளிக்கும். மாநில அரசுகளுக்கு உதவும்” என்று தெரிவித்துள்ளார்.
இராணுவ தினத்தை முன்னிட்டு இந்திய இராணுவத்திற்கு பிரதமர் வாழ்த்து

இராணுவ தினத்தையொட்டி பிரதம மந்திரி, திரு.நரேந்திர மோடி இந்திய இராணுவத்தின் வீரம் மற்றும் தன்னகரில்லா சேவைக்கு தனது வணக்கத்தை தெரிவித்தார். “இராணுவ தினத்தில் அனைத்து வீரர்கள், முன்னாள் இராணுவத்தினர் & அவர்களது குடும்பத்தினருக்கு வாழ்த்துகள். இந்திய இராணுவத்தின் வீரம் மற்றும் தன்னிகரில்லா சேவையை நாம் வணங்குகிறோம். இந்திய நாட்டின் கவுரவத்தை பாதுகாப்பதிலும் அல்லது இயற்கை பேரழிவுகளின்போது குடிமக்களுக்கு உதவுவதிலும் இந்திய இராணுவம் முன்னின்று செயல்படுகிறது. நமது இராணுவம் செய்த அனைத்து தியாகங்களையும் நாம் பெருமையோடு நினைவு கூற வேண்டும். அவர்கள் தங்கள் வாழ்க்கையை துணிச்சலாக எதிர்கொள்வதால் தான், 125 கோடி இந்தியர்கள் அமைதியாக வாழ முடிகிறது” என பிரதம மந்திரி தெரிவித்துள்ளார்,
விஷு பண்டிகையையொட்டி ஆரோக்கியமும் மகிழ்ச்சியும் பெற பிரதமர் வாழ்த்து தெரிவித்துள்ளார்

விஷு பண்டிகையையொட்டி அனைவருக்கும் குறிப்பாக உலகம் முழுவதும் உள்ள மலையாளி மக்கள் அனைவருக்கும் பிரதமர் திரு நரேந்திர மோடி நல்வாழ்த்துக்களை தெரிவித்துள்ளார். டுவிட்டரில் பிரதமர் கூறியிருப்பதாவது: விஷு பண்டிகையையொட்டி குறிப்பாக உலகம் முழுவதும் குடியேறியுள்ள மலையாளி மக்களுக்கு நல்வாழ்த்துக்கள். இந்த ஆண்டு அதிகபட்ச மகிழ்ச்சியும் நல்ல ஆரோக்கியமும் நிறைவதற்கு நான் பிரார்த்திக்கிறேன்."
19வயதுக்கு உட்பட்டோருக்கான உலகக் கோப்பையை வென்ற இந்திய அணியினரை பிரதமர் பாராட்டினார்

19 வயதுக்கு உட்பட்டோருக்கான உலகக் கோப்பையை வென்ற இந்திய கிரிக்கெட் அணியினரை பிரதமர் திரு. நரேந்திர மோடி பாராட்டினார். “நமது இளம் கிரிக்கெட் வீரர்களின் வியத்தகு சாதனை உண்மையான பரபரப்பூட்டுகிறது. 19 வயதுக்குட்பட்டோருக்கான உலகக் கோப்பை கிரிக்கெட் போட்டியில் வெற்றி பெற்றதற்காக வாழ்த்துகள். ஒவ்வொரு இந்தியனையும் இந்த வெற்றி பெருமை கொள்ளச் செய்கிறது” என்று பிரதமர் குறிப்பிட்டுள்ளார்.
புவி தினத்தையொட்டி, மேம்பட்ட கிரகத்தை உருவாக்குவது என்ற உறுதிமொழியைப் பிரதமர் மீண்டும் உறுதிப்படுத்தியுள்ளார்

புவிதினத்தையொட்டி பிரதமர் வெளியிட்டுள்ள வாழ்த்துச் செய்தியில், எதிர்காலத் தலைமுறையினருக்காக, மேம்பட்ட கிரகத்தை உருவாக்குவதென்ற உறுதிமொழியைப் பிரதமர் மீண்டும் உறுதிப்படுத்தியுள்ளார். பருவநிலை மாற்றத்தால் ஏற்படும் பாதிப்புகளைக் களை நாம் அனைவரும் இணைந்து பாடுபட வேண்டும் என்றும், இதுவே நமது பூமித் தாய்க்கு நாம் செலுத்தும் சிறந்த மரியாதையாக இருக்கும் என்றும் அவர் கூறியுள்ளார். இயற்கையுடன் நல்லுறவை மேம்படுத்தி, நீடித்த வளர்ச்சியை உறுதி செய்ய பாடுபட்டுவரும் அனைத்து தனிநபர்கள் மற்றும் அமைப்புகளுக்கும் தமது பாராட்டுக்களைத் தெரிவித்துக்கொள்வதாகவும் பிரதமர் தெரிவித்துள்ளார்.
செங்கோட்டையில் ஸ்ரீ குரு தேக் பகதூர் அவர்களின் 400-வது பிறந்தநாள் கொண்டாட்டத்தின் போது பிரதமர் வழங்கிய உரையின் தமிழாக்கம்

மேடையில் இருக்கும் அனைத்துப் பிரமுகர்களுக்கும், நிகழ்ச்சியில் கலந்து கொண்டுள்ள பெண்களுக்கும், காணொலி மூலம் உலகெங்கிலும் இருந்து கலந்து கொண்டுள்ள அனைத்துப் பிரமுகர்களுக்கும் வணக்கம்! குரு தேக் பகதூர் அவர்களின் 400-வது பிறந்த நாள் விழாவிற்கு அர்ப்பணிக்கப்பட்ட இந்த பிரமாண்டமான நிகழ்வில் உங்கள் அனைவருக்கும் எனது மனமார்ந்த வரவேற்பை தெரிவித்துக் கொள்கிறேன். ஷபாத் கீர்த்தனையைக் கேட்டவுடன் நான் உணர்ந்த அமைதியை வார்த்தைகளில் வெளிப்படுத்துவது கடினம். இன்று குருவுக்கு அர்ப்பணிக்கப்பட்ட அஞ்சல்தலை மற்றும் நாணயத்தை வெளியிடும் பாக்கியம் எனக்கு கிடைத்தது நம் குருக்களின் ஆசிர்வாதம் என்று நான் நம்புகிறேன். முன்னதாக 2019-ல் குரு நானக் தேவ் ஜியின் 550-வது பிறந்த நாளை கொண்டாடும் பாக்கியத்தைப் பெற்றோம், 2017-ல் குரு கோவிந்த் சிங் ஜியின் 350-வது பிறந்த நாளை கொண்டாடினோம். இன்று நமது நாடு முழு பக்தியுடன் நமது குருக்களின் லட்சியங்களில் முன்னேறி வருவதற்கு நான் மகிழ்ச்சி அடைகிறேன். இந்த நல்ல சந்தர்ப்பத்தில், குருக்களின் பாதங்களில் மரியாதையுடன் வணங்குகிறேன். உங்கள் அனைவருக்கும், அனைத்து நாட்டு மக்களுக்கும், குருவாணி மீது நம்பிக்கை கொண்டுள்ள உலகம் முழுவதும் உள்ள மக்களுக்கும் பிரகாஷ் பர்வ் திருநாளில் எனது அன்பான வாழ்த்துகளைத் தெரிவித்துக் கொள்கிறேன். நண்பர்களே, பல முக்கியமான காலகட்டங்களுக்கு சாட்சியாக செங்கோட்டை இருந்து வருகிறது. இந்தக் கோட்டை குரு தேக் பகதூர் சாஹிப் அவர்களின் தியாகத்தைக் கண்டதோடு மட்டுமின்றி, நாட்டிற்காக தியாகம் செய்த மக்களின் மனதையும் கண்டுள்ளது. சுதந்திரம் அடைந்த 75 ஆண்டுகளில், பல இந்தியக் கனவுகள் இங்கிருந்து எதிரொலித்தன. எனவே, விடுதலையின் அமிர்தப் பெருவிழா நிகழ்ச்சியின் போது, செங்கோட்டையில் இந்த நிகழ்வு நடைபெறுவது மிகவும் சிறப்பு வாய்ந்ததாக மாறியுள்ளது. நண்பர்கள், லட்சக்கணக்கான, கோடிக்கணக்கான சுதந்திரப் போராட்ட வீரர்களின் தியாகத்தால் இன்று நாம் சென்றடைந்துள்ள இடம் சாத்தியமாகியுள்ளது. சுதந்திர இந்தியா, ஜனநாயக இந்தியா, தானே முடிவெடுக்கும் இந்தியா என்ற கனவை நனவாக்க கோடிக்கணக்கான மக்கள் தங்கள் இன்னுயிரை தியாகம் செய்துள்ளனர். இந்தியா உலகத்திற்கு தொண்டின் செய்தியை பரப்புகிறது. இந்தியா ஒரு நாடு மட்டுமல்ல, நம்முடையது ஒரு சிறந்த பாரம்பரியம் மற்றும் சிறந்த கலாச்சாரம். ரிஷிகளும், முனிவர்களும், குருக்களும் தங்களின் பல்லாயிரக்கணக்கான வருட தவத்தால் இந்நிலத்தை அழகுபடுத்தி, தங்கள் சிந்தனைகளால் வளப்படுத்தியுள்ளனர். இந்த பாரம்பரியத்தை போற்றும் வகையில், குருக்கள் தங்கள் வாழ்க்கையை அர்ப்பணித்துள்ளனர். எனவே நண்பர்களே, பல ஆண்டுகால காலனித்துவத்திலிருந்து இந்தியாவின் சுதந்திரத்தை இந்தியாவின் ஆன்மீக மற்றும் கலாச்சார பயணத்திலிருந்து தனித்து பார்க்க முடியாது. அதனால் தான்; இன்று நாடு விடுதலையின் அமிர்த பெருவிழாவைக் கொண்டாடுகிறது. குறிப்பு: பிரதமர் இந்தியில் வழங்கிய உரையின் தோராயமான தமிழாக்கம் இதுவாகும். மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818857
தேசிய பெண் குழந்தை தினம் – பெண் குழந்தையின் வலிமை, திறன் மற்றும் சாதனைகளுக்கு பிரதமர் மரியாதை செலுத்தினார்

தேசிய பெண் குழந்தை தினத்தை முன்னிட்டு, பெண் குழந்தையின் வலிமை, திறன் மற்றும் சாதனைகளுக்கு பிரதமர் திரு. நரேந்திர மோடி மரியாதை செலுத்தினார். தேசிய பெண் குழந்தை தினத்தை முன்னிட்டு, பெண் குழந்தையின் வலிமை, திறன் மற்றும் சாதனைகளுக்கு நான் தலைவணங்குகிறேன். பெண் குழந்தை மிளிர்ந்தால், இந்தியா வளர்ச்சி அடையும். பெண் குழந்தையை பாதுகாப்போம், பெண் குழந்தைகளுக்கு கற்பிப்போம் திட்டத்தின் ஆன்மாவை மேலும் மேம்படுத்தி, பெண் குழந்தைகளுக்கு பாகுபாடற்ற வாய்ப்புகள் நிறைந்த சூழலை உருவாக்குவோம் என்று பிரதமர் கூறியுள்ளார்.